Dagstukkies Met CLF 8 Februarie 2020 - Tygerberg 104FM
Tuis / Blog / Dagstukkies Met CLF 8 Februarie 2020
Dagstukkies Met CLF 8 Februarie 2020
"Ek sal tussen die Israeliete woon, Ek sal my volk Israel nie verlaat nie" (1 Konings 6:13)
Baie jare nadat die Israeliete in hulle beloofde land aangekom het, het die Here vir koning Salomo toegelaat om vir die Here 'n tempel te bou. Die Here het vir hom presies gesê hoe die tempel moes lyk. Hy het dit laat bou sodat die mense daar tot God kan bid en offers bring. Die tempel moes nie net 'n huis van gebed vir die Israeliete wees nie, maar vir al die volke. Alle mense moes welkom wees om daar te aanbid.
Omdat Salomo 'n baie ryk man was, het hy 'n baie mooi tempel gebou. In 1 Konings 6 word beskryf hoe die tempel gebou is. Daar is baie hout en goud gebruik vir die bou van die tempel. Die tempel was die plek waar God op 'n spesiale manier by sy volk was.
Alhoewel ons nie meer 'n tempel het nie, het ons kerkgeboue waar ons kan gaan aanbid en van God se Woord kan hoor. As ons gereeld saam met die gemeente gaan om Hom te loof en prys, sal God ons ook seën. As God ons seën, beteken dit dat Hy net die beste vir ons wil gee. Soos God in vers 13 belowe het dat Hy die Israeliete nooit sal verlaat nie, so woon God ook by ons.
Liefdevolle Here, help my om gereeld saam met u gemeente te aanbid, sodat ek daar meer van U kan leer. Amen.